Il-bastimenti jenħtieġ li ma jiggwadanjaw ebda vantaġġ finanzjarju billi jarmu l-iskart fil-baħar. Biex jiġġieled kontra r-rimi, illum il-Kunsill adotta approċċ ġenerali dwar regoli aġġornati rigward faċilitajiet tal-akkoljenza fil-port li ser jipprovdi inċentivi għall-bastimenti biex jiddisponu mill-iskart tagħhom fuq l-art. ''Din hija għodda importanti biex it-trasport bil-baħar isir aktar ekoloġiku,'' qal Ivaylo Moskovski, Ministru għat-Trasport, it-Teknoloġija tal-Informazzjoni u l-Komunikazzjoni tal-Bulgarija. ''Ser tgħinna nipproteġu l-ibħra tagħna mill-iskart tal-plastik, l-irkaptu tas-sajd qadim u żibel ieħor li bħalissa jispiċċa jagħmel ħsara lill-ambjent tal-baħar tagħna.'' Taħt ir-riforma, il-bastimenti jkollhom iħallsu tariffa indiretta, li ttihom id-dritt li jwasslu l-iskart tagħhom f'port u li jkollha titħallas irrispettivament minn jekk iwasslu xi skart jew le. Din it-tariffa tapplika wkoll għal bastimenti tas-sajd u inġenji ta' rikreazzjoni, li jfisser li tindirizza wkoll ir-rimi ta' xbieki tas-sajd qodma u skart mistad b'mod passiv fil-baħar. It-tariffa ser tkun ibbażata fuq il-prinċipju ta' rkupru tal-ispiża. Skont il-kunċett ''bastiment ekoloġikament sensittiv'', ser tiġi applikata tariffa mnaqqsa tal-iskart għal bastimenti li jistgħu juru ġestjoni tal-iskart abbord sostenibbli. Barra minn hekk, din ir-reviżjoni tad-direttiva attwali dwar faċilitajiet tal-akkoljenza fil-port mill-2000 ser ittejjeb l-effiċjenza ta' operazzjonijiet marittimi fil-port billi tnaqqas il-piż amministrattiv għall-industrija u għal partijiet ikkonċernati oħra. Ser tagħmel id-direttiva konsistenti mal-leġislazzjoni tal-UE dwar l-iskart, pereżempju billi tistipula li l-portijiet irid ikollhom pjanijiet tal-akkoljenza u t-tqandil tal-iskart. Fl-aħħar nett, ser tallinja l-leġislazzjoni tal-UE mal-Konvenzjoni Internazzjonali għall-Prevenzjoni tat-Tniġġis minn Vapuri (MARPOL), li ġiet emendata mindu kienet adottata d-direttiva attwali. L-istati membri mingħajr kosta li ma għandhomx portijiet jew bastimenti li jtajru l-bandiera tagħhom mhumiex ser jiġu obbligati jittrasponu d-direttiva jew ċerti partijiet minnha. It-test li ntlaħaq qbil dwaru llum huwa l-pożizzjoni tal-Kunsill għal negozjati mal-Parlament Ewropew. It-test finali jrid jiġi approvat kemm mill-Kunsill kif ukoll mill-Parlament Ewropew qabel ma jkun jista' jidħol fis-seħħ. Abbozz ta' direttiva dwar il-faċilitajiet tal-akkoljenza fil-port għall-konsenja ta' skart minn bastimenti – approċċ ġenerali tal-Kunsill Ara l-paġna tal-laqgħa